SKRIFTLIG FORESPØRGSEL P-3512/00

af Antonio Di Pietro (ELDR) til Kommissionen

(6. november 2000)

Om: Revisionsrettens beretninger om Det Europæiske Monetære Instituts og Den Europæiske Centralbanks operationelle effektivitet

Kommissionen har taget de beretninger til efterretning, som Revisionsretten offentliggjorde i årene 1996-1998, og som bragte en række problemer for dagen med hensyn til EMI's og senere ECB's korrekte anvendelse af offentlige midler.

Især gav følgende anledning til bekymring:

- den anvendte kontrolmetode, som ikke sikrer noget objektivt og grundigt tilsyn med projekter, og som desuden ikke gør det muligt på enkel og kohærent vis at følge, hvor langt projektgennemførelsen er fremme;

- anvendelsen af eksterne konsulenter, som har vanskeliggjort koordineringen og kontrollen af de forskellige projekter;

- manglende gennemskuelighed i gennemførelsen af budgettet for 1998, som i forbindelse med overgangen fra EMI til ECB var struktureret på fuldstændig utilfredsstillende vis; navnlig afslørede Revisionsretten, at det af EMI og ECB konsoliderede budgetresultat ikke forelå, og at det derfor ikke var blevet tilsendt Styrelsesrådet; desuden var det ifølge Revisionsretten ikke hverken på et regnskabsmæssigt eller aritmetisk grundlag muligt at undersøge, om oplysningerne var korrekte;

- udbetaling af ekstraordinært store bonusser på helt op til 38 % af den årlige løn til visse ansatte uden den fornødne tilladelse fra Styrelsesrådet.

Vil Kommissionen, eftersom den regelmæssigt sender en undertiden højtstående observatør til møderne i ECB's Styrelsesråd

1. meddele Parlamentet, om Styrelsesrådet har drøftet disse beretninger, og om der er vedtaget foranstaltninger for at undgå en gentagelse af disse tildragelser, underkaste de personer, der er skyld i manglerne, disciplinære foranstaltninger og offentligt kritisere de direktionsmedlemmer, der er ansvarlige for de områder, hvor man har konstateret de største mangler?

2. forelægge Parlamentet al korrespondance mellem ECB og Revisionsretten samt ECB's interne rapporter om de af Revisionsretten afslørede uregelmæssigheder?

3. meddele Parlamentet, hvilken holdning den har indtaget over for ECB med hensyn til de konstaterede uregelmæssigheder og manglerne ved ECB's interne forvaltning?

4. meddele Parlamentet årsagerne til, at Revisionsrettens beretning om ECB's 1999-budget stadig ikke er blevet offentliggjort?

5. forelægge Parlamentet kopier af ECB's budgetoverslag og endelige budgetter og hermed forbundne dokumenter som godkendt af ECB's organer?

Svar afgivet på Kommissionens vegne af Pedro Solbes Mira

(14. december 2000)

Ifølge artikel 10, stk. 4, i statutten for Det Europæiske System af Centralbanker (ESCB) er møderne i Den Europæiske Centralbanks (ECB) Styrelsesråd fortrolige. Kommissionen kan ikke give de ønskede oplysninger.

Kommissionen agter ikke at intervenere i forholdet mellem Revisionsretten og ECB.

Ifølge Kommissionen skal alle institutioner og organer sikre en effektiv gennemførelse af deres opgaver.

Kommissionen har erfaret, at Revisionsrettens beretning om ECB's regnskaber for 1999 først bliver offentliggjort i begyndelsen af 2001.

Kommissionen kan ikke forelægge Parlamentet kopier af ECB's overslag. Ifølge artikel 26, stk. 2, i ESCB-statutten offentliggøres årsregnskaberne hvert år og indeholder et driftsregnskab samt kommentarer og bemærkninger hertil.